CELEX: 62012CN0348
Language: et
Date: 2012-07-16 00:00:00
Title: Kohtuasi C-348/12 P: Euroopa Liidu Nõukogu 16. juulil 2012 esitatud apellatsioonkaebus Üldkohtu (neljas koda) 25. aprilli 2012 . aasta otsuse peale kohtuasjas T-509/10: Kala Naft versus nõukogu

22.9.2012   
            
            
               ET
            
            
               Euroopa Liidu Teataja
            
            
               C 287/27
            
         Euroopa Liidu Nõukogu 16. juulil 2012 esitatud apellatsioonkaebus Üldkohtu (neljas koda) 25. aprilli 2012. aasta otsuse peale kohtuasjas T-509/10: Kala Naft versus nõukogu
   (Kohtuasi C-348/12 P)
   2012/C 287/53
   Kohtumenetluse keel: prantsuse
   
      Pooled
   
   
      Apellant: Euroopa Liidu Nõukogu (esindajad: M. Bishop ja R. Liudvinaviciute-Cordeiroas)
   
      Teised menetlusosalised: Manufacturing Support & Procurement Kala Naft Co., Teheran, Euroopa Komisjon
   
      Apellandi nõuded
   
   
               —
            
            
               tühistada Üldkohtu (neljas koda) 25. aprilli 2012. aasta otsus kohtuasjas T-509/10;
            
         
               —
            
            
               teha vaidluses lõplik kohtuotsus ja jätta vastuvõetamatuse tõttu läbi vaatamata Kala Nafti hagi nõukogu kõnealuste aktide vastu või teise võimalusena jätta hagi põhjendamatuse tõttu rahuldamata;
            
         
               —
            
            
               mõista Kala Naftilt välja nõukogu kohtukulud, mis tekkisid esimeses kohtuastmes ja käesoleva apellatsioonkaebusega seoses.
            
         
      Väited ja peamised argumendid
   
   Nõukogu leiab, et Üldkohus on viidatud kohtuotsuses kaks korda õigusnormi rikkunud ja et seega tuleks nimetatud kohtuotsus tühistada.
   Esiteks leiab nõukogu, et Üldkohus on õigusnormi rikkunud, kuna kohus ei jätnud vastuvõetamatuse tõttu läbi vaatamata äriühingu Kala Naft esitatud hagi, ehkki see äriühing on nõukogu arvates Iraani valitsuse allüksus.
   Teiseks leiab nõukogu, et Üldkohus on õigusnormi rikkunud, kuna kohus leidis, et üks põhjendustest Kala Nafti vastu võetud piiravate meetmete õigustamiseks ei olnud piisav põhjendamiskohustuse täitmiseks ja et nõukogul oli kohustus esitada tõendeid ühe teise põhjenduse kohta. Nõukogu väidab samuti, et Üldkohus rikkus õigusnormi, leides, et põhjenduse osa, mille kohaselt Kala Naft tarnib nafta- ja gaasisektorile seadmeid, mida võidakse kasutada Iraani tuumaprogrammis, ei saa pidada selliseks, mis „toetavad” tuumarelva levikut, seostamata seda osa põhjenduste teiste osadega.